Ծնվել է 1947թ. մայիսի 7-ին, ՀՀ Ախուրյանի շրջանի (այժմ՝ ՀՀ Շիրակի մարզ) Հացիկ գյուղում։ 1977թ. ավարտել է Երևանի գեղարվեստաթատերական ինստիտուտի ռեժիսորական ֆակուլտետը։ Նույն թվականին լույս է տեսել նրա բանաստեղծությունների առաջին` «Վարդավառ» գիրքը, իսկ 1980թ.` երկրորդ «Հրդեհի ծաղիկներ»-ը, որը 1992թ. արժանացել է ՀԳՄ Հովհաննես Շիրազի անվան մրցանակին, 1984թ.` երրորդ «Հայրական ժամանակ»-ը, 1986թ.` «Եվան ու Աստղինեն» մանկականը։ Աշխատել է Լենինականի պետական դրամատիկական (այժմ՝ Գյումրիի Վ.Աճեմյանի անվան) և տեկնիկային թատրոններում, ուր բեմադրվել են «Երեք խոզուկներ» և «Սատանան ու տոնածառը» մանկական պիեսները։ 1986-88թթ գլխավոր տնօրենի պաշտոնում ղեկավարել է Շիրակի մարզի «Սոյուզպեչատ» միավորումը։ 1988թ. Սպիտակի ավերիչ երկրաշարժից հետո հրավիրվել է աշխատելու Երևանի հեռուստաթատրոն` որպես խմբագիր, որտեղ բեմադրվել է նրա «Ես եմ փեսան» տրագիկոմեդիան` ըստ Երուխանի «Մարկոս ախպոր սերը» նորավեպի։ 1993-94թթ դասախոսել է Երևանի թատերական ինստիտուտում և եղել «Ուսանողական» թատրոնի գեղարվեստական ղեկավարը։ 1994թ. տեղափոխվել է Լոս Անջելես, ուր 2000թ. հրատարակել է «Անֆիլադա» գիրք-պոեմը, իսկ 2007թ.՝ «Հազար և մեկ համազարկ» քառյակների հատընտիրը, որն արժանացել է «Հրանտ և Մանուշակ Սիմոնյաններ» առաջին ամենամյա գրական մրցանակին` «Տարվա լավագույն գիրք» անվանակարգում։ Հեղինակի բանաստեղծություններից թարգմանվել են ռուսերեն, վրացերեն, ուկրաիներեն, սլովակերեն։ Իսկ «Fhilantropy» անգլերեն գրված նրա չափածո գործն արժանացել է «The International Library of Poetry» կազմակերպության «Editor's Choice Award» ամենամյա մրցանակին։ Հեղինակել է նաև «Պապն ու թոռները» առականին, «Ներկա շարունակական» բանաստեղծական ժողովածուն և «Երկրաշարժի հարսնացուն» վիպակը։ 2005թ-ից ԱՄՆ Քալիֆորնիա նահանգի ՀՀ գրողների միության քարտուղարն է։